আগামী ৪৮ ঘণ্টায় আবহাওয়ার বড় বদল! তিন জেলায় বৃষ্টির পূর্বাভাস

কলকাতা: ফাল্গুনের হাওয়ায় খামখেয়ালিপনা। ভোর ও রাতের ঠান্ডা আমেজের পর দিনভর প্রখর রোদে তীব্র গরমের অনুভূতি। তাপমাত্রার ওঠাপড়া যেন নিয়ম হয়ে দাঁড়িয়েছে। আলিপুর আবহাওয়া দফতরের পূর্বাভাস অনুযায়ী, চলতি সপ্তাহেও একই ধরনের আবহাওয়া বজায় থাকবে। আজও সর্বোচ্চ এবং সর্বনিম্ন তাপমাত্রায় বড় কোনও পরিবর্তন নেই। পরবর্তী পাঁচদিন তাপমাত্রার সেরকম কোনও তারতম্য হবে না বলেই জানাচ্ছে হাওয়া অফিস। তবে তিনটি জেলায় বৃষ্টির সম্ভাবনা রয়েছে।

পরের সপ্তাহে বাড়বে গরম

চলতি সপ্তাহের শেষে আবহাওয়ার মেজাজ বদলাবে। আগামী সপ্তাহ থেকে বাড়তে শুরু করবে পারদ। আলিপুর আবহাওয়া দফতর জানিয়েছে, সোমবার থেকে তাপমাত্রা ঊর্ধ্বমুখী হবে। মার্চের দ্বিতীয় সপ্তাহে নাতিশীতোষ্ণ আবহাওয়া বিদায় নেবে। গরমের প্রকোপ বাড়বে, শীতের শেষ পরশ মিলিয়ে যাবে। আগামী সপ্তাহ থেকেই শুরু হবে গ্রীষ্মের দাপট।

আরও পড়ুন: কেমন আছেন যাদবপুরের অন্তরবর্তীকালীন উপাচার্য?

উত্তরবঙ্গে ঝড়বৃষ্টির সম্ভাবনা

দার্জিলিং, কালিম্পং, জলপাইগুড়ি এবং আলিপুরদুয়ার জেলায় বজ্রবিদ্যুৎ সহ ঝড়বৃষ্টির পূর্বাভাস দিয়েছে হাওয়া অফিস। বৃহস্পতিবার থেকেই দার্জিলিং এবং কালিম্পংয়ে ঝড়বৃষ্টি শুরু হতে পারে। শুক্রবার ও শনিবারও এই জেলাগুলিতে বজ্রবিদ্যুৎ সহ বৃষ্টির পূর্বাভাস রয়েছে। বিশেষ করে শনিবারের জন্য হলুদ সতর্কতা জারি করা হয়েছে। পাহাড়ি এলাকায় ঝড়বৃষ্টির কারণে আবহাওয়ার উল্লেখযোগ্য পরিবর্তন হতে পারে।

দক্ষিণবঙ্গে শুষ্ক আবহাওয়া

দক্ষিণবঙ্গে আপাতত বৃষ্টির সম্ভাবনা নেই বলেই জানিয়েছে আলিপুর আবহাওয়া দফতর। রাজ্যের দক্ষিণভাগে আবহাওয়া শুষ্ক থাকবে। তবে আগামী দুইদিনে কিছুটা তাপমাত্রা কমতে পারে। আগামী ৪৮ ঘণ্টায় সর্বনিম্ন তাপমাত্রা ২-৩ ডিগ্রি সেলসিয়াস কমার সম্ভাবনা রয়েছে। শীতের শেষে এই সামান্য তাপমাত্রা পতন সাময়িক হলেও দিনের বেলায় গরমের দাপট বজায় থাকবে।

গরমের প্রস্তুতি শুরু করুন

আবহাওয়ার এমন খামখেয়ালিপনা দেখে সাধারণ মানুষ ইতিমধ্যেই কনফিউশনে পড়েছেন। কখন কী পরবেন, সেই হিসেব রাখা যেন মুশকিল। সকালে ঠান্ডা, দুপুরে গরম, রাতে আবার ঠান্ডা। তবে আলিপুর আবহাওয়া দফতর স্পষ্ট জানিয়েছে, আগামী সপ্তাহ থেকেই গরমের প্রভাব শুরু হবে। তাই এখন থেকেই গরমের প্রস্তুতি শুরু করে দেওয়াই ভালো। বিশেষত যাঁরা উত্তরবঙ্গে যাবেন, তাঁদের সঙ্গে ছাতা এবং প্রয়োজনীয় সরঞ্জাম রাখতে বলা হচ্ছে।